L-Istitut tal-Ġurnalisti Maltin jinsab maħsud bl-aħbar tal-mewtgħall-għarrieda ta' Charles Miceli, persuna attiva ħafna fil-qasam soċjali u ex ġurnalista tal-Union Print. Għal numru twil ta' snin Miceli ħadem fin-newsroom tal-Union Print u rrapporta mill- Qorti, mill-Parlament kif ukoll numru ta' avvenimenti nazzjonali importanti u xogħol ġurnalistiku ieħor li kien jagħmel bi professjonalita' kbira. Wara karriera ġurnalistika, Charles Miceli mpenja ruħu bis-sħiħ fil-qasam soċjali kemm fil-ħidma mal-Caritas kif ukoll fuq livell personali. Hu għen diversi persuni li kienu għaddejjin minn problema ta' drogi u riċentement kien ta' vuċi b'saħħitha lill-persuni vulnerabbli partikolarment dawk milquta mill-faqar jew li kienu fil-periklu tal-faqar. Hu mexxa diversi kampanji favur nies vulnerabbli u kien tarka qawwija għal dawk fil-bżonn. L-Istitut tal-Ġurnalisti Maltin isellem il-memorja ta' Charles Miceli u jixtieq joffri s-solidarjeta tiegħu lis-Sinjura Pauline Miceli u l-familja kollha f'dan il-mument diffiċli.
IĠM isellem il-memorja ta' Charles Miceli